Covid-19: ‘Ons kan nie nou agteroor sit nie’(Argieffoto: Gerd Altmann/pixabay) Stad Kaapstad het ŉ hernude beroep op sy inwoners gedoen om steeds waaksaam te wees tydens die Covid-19-pandemie. “Daar is ŉ verlangsaming in die getal gevalle en sterftes wat daagliks [in die Wes-Kaap] aangemeld word, maar dit beteken nie die pandemie is verby nie,” het Zahid Badroodien, burgemeesterskomiteelid vir gemeenskapsdienste en gesondheid, gesê. Kaapstad het tot dusver 65 339 gevalle aangemeld met net meer as 57 000 persone wat gestel het. “Ons sien beslis ŉ afname in ons Covid-19-statistiek, maar ons moet nou meer as ooit waaksaam wees. Ek wil graag die publiek se aandag daarop vestig dat verskeie lande wêreldwyd weer strenger maatreëls moes instel weens ŉ tweede golf infeksies. Dit sluit lande in Europa en Asië in en stede in Australië. Dit is ŉ waarskuwing dat ons nie op ons louere kan rus nie en ons moet steeds voldoen aan gesondheidsprotokol om die verspreiding van Covid-19 te bekamp,” het Badroodien bygevoeg. Buiten persoonlike beskermingsmaatreëls soos sosiale distansiëring, die dra van maskers en om gereeld hande te was, word inwoners ook gemaan om streng te hou by die gebruik van chroniese medikasie. “Statistiek wys dat die oorgrote meerderheid van persone, wat in die provinsie weens Covid-19 gesterf het, ook onderliggende siektes of mediese toestande, hoofsaaklik hoëbloeddruk of diabetes, onder lede gehad het.” Volgens die Wes-Kaapse regering se webwerf, onder individue wat onderliggende siektetoestande gehad het en weens Covid-19 gesterf het, was die topdrie onderliggende siektetoestande per ouderdomsgroep op 2 Junie 2020 soos volg: – 20 – 39 jaar (30% diabetes, 25% MIV, 20% hoëbloeddruk) – 40 – 49 jaar (51% diabetes, 33% MIV, 28% hoëbloeddruk) – 50 – 59 jaar (70% diabetes, 63% hoëbloeddruk, 27% MIV) – 60 – 69 jaar (74% hoëbloeddruk, 58% diabetes, 8% MIV) – 70 jaar en ouer (58% hoëbloeddruk, 46% diabetes, 29% chroniese niersiekte) “Persone met onderliggende siektes het ŉ groter risiko om erger simptome te ervaar indien hulle Covid-19 opdoen. Dit is dus noodsaaklik dat hulle ekstra voorsorgmaatreëls tref om die oordrag van Covid-19 te beperk.”